Məlú mə́tē, ǹkúkúmá ó ngábə́ kig á Ísraɛ̂l. Məlú mə́tē fə ebəgá Danít é ngábə́ dzə́ŋə̄ mvóg yǎ átɔbɔ étēde; amú a kələ kwí ábǒg tē ngab sí é ngábə́ təge bɔ́ və̂ban a bibəgá bí Ísraɛ̂l. 2Ńdɔ Danít bə́ ngálóm mīńyóyɔ́g mí bod mítán mí sɔ̂g á ébəgá dzábá, á Tsoréa ai á Eshtaol, nə́ mí kə fə́b sí ai átóán yə̌m mǎm yā étēde; bɔ́ ai bɔ́ nâ: “Kəlán, mǐ tóán fə́b sí ńdɔ̄ bə́ ngákwí á sí miǹkǒl yā Efraím, á ndá Mikayehu, ńdɔ̄ bə́ ngábómbō étē. 3Bə́ tɔ̄á á ndá Mikayehu há, bə́ ngayəm kíŋ ndómán mǎn Lévi; ńdɔ̄ bə́ ngásúbū ábə̄ nyé bɔ́ ai nyé nâ: “Zá á ngāzu ai wa vá ?” Dzé wābɔ é vóm ví ? Esíé dzóē yā vá é nə̄ dzé ?” 4Nyé ai bɔ́ nâ: “Mikayehu a ngábɔ ma anə́ ó sī anə́ ó ka: ǎ nɔŋ yǎ mā á bīsíé, ńdɔ mə ńtɔa yǎ fada woé.” 5Bɔ́ ai nyé nâ: “Sílígī hḿ bía Zambá woe, byǎkogolan ai wa, nə́ bǐ yəm ngə́ é zěn byǎkə̄ nyí yayi bía buguban.” 6Ńdɔ fada a ngádzó ai bɔ́ nâ: “Kəlán mvɔí, é zēn myākə̄ nyí é nə mvɔí á mís mə́ Ńtondôbə.” 7Ńdɔ̄ é bod bə́tán bā bə́ ngátíe, bə́ kə́ kwí á Laísh, bə́ ngayén é bod bə́ ngábə́ wē, ḿból bə́ ngábə́ tɔá mvɔ̄í, anə́ Sidónian, evúvoe, təge mbádā dzóm, təge dzə́man ai dzóm ziŋ, bə́ bə̄lə́ ákūmá, bə́ tɔá óyǎb ai Sidónian, təge ai é mod a kɔ́bɔ ai edzóe á ńnam, təge tɔ ai é mod a bələ́ édzóe ziŋ.